Werkers vas ná inbraak by plaashuisArgieffoto: SAPD Twee verdagtes sal Maandag in die Bultfontein-landdroshof in die Vrystaat verskyn nadat duisende rande se ware wat by hul werkgewer gesteel is, in hul besit aangetref is. Kapt. Stephen Thakeng, woordvoerder van die polisie, sê ŉ plaaseienaar van die omgewing het Sondag ŉ klag van huisbraak by die polisie aanhangig gemaak. Die eienaar het kort vantevore teruggekeer van vakansie en besef daar is by sy plaashuis ingebreek. Vier selfone, ŉ vuurwapen en ammunisie, drank en klere is gesteel. Twee werknemers op die plaas, onderskeidelik 26 en 30 jaar oud, is vandag in hegtenis geneem nadat al hierdie goedere in hul besit gevind is. Behalwe vir die vuurwapen en ammunisie is die res van die items meer as R26 000 werd, sê Thakeng. “Die verdagtes het vermoedelik die huissleutels gevat waar hulle weet dit gebêre is vir veilige bewaring,” sê Thakeng. Genl.maj. Lerato Molale, die plaaslike bevelvoerder, het die polisiereserviste konst. Moeketsi Tshosane en konst. Thembekile Fepane gelukgewens met die inhegtenisneming.